b"\n_START_ARTICLE_\nGr\xc4\x83dina din Rama\n_START_SECTION_\nIntriga\n_START_PARAGRAPH_\nNicole des Jardins, Richard Wakefield \xc8\x99i Michael O'Toole \xc3\xae\xc8\x99i continu\xc4\x83 c\xc4\x83l\xc4\x83toria c\xc4\x83tre ad\xc3\xa2ncul spa\xc8\x9biului la bordul cilindrului extraterestru Rama II. De-a lungul voiajului Nicole are trei fete cu Richard: Simone, Katie \xc8\x99i Ellie. \xc3\x8engrijorat\xc4\x83 \xc3\xaen leg\xc4\x83tur\xc4\x83 cu viitorul micii comunit\xc4\x83\xc8\x9bi, Nicole \xc3\xaencearc\xc4\x83 s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 aportul genetic al tinerei genera\xc8\x9bii f\xc4\x83c\xc3\xa2nd doi copii \xc8\x99i cu Michael, b\xc4\x83ie\xc8\x9bii Benji \xc8\x99i Patrick. Gestul ei atrage gelozia lui Richard, care pleac\xc4\x83 timp de doi ani \xc8\x99i tr\xc4\x83ie\xc8\x99te singur \xc3\xaen Rama. C\xc3\xa2nd revine la familie, se dovede\xc8\x99te c\xc4\x83 a fost subiect de experimente al uneia dintre rasele extraterestre de la bordul lui Rama II, octop\xc4\x83ianjenii, dar nu-\xc8\x99i poate aminti aproape nimic despre acea perioad\xc4\x83._NEWLINE_Dup\xc4\x83 o c\xc4\x83l\xc4\x83torie de doisprezece ani, Rama II ajunge \xc3\xaen vecin\xc4\x83tatea stelei Sirius, unde se afl\xc4\x83 Baza de Tranzit raman\xc4\x83. Acolo, oamenii sunt testa\xc8\x9bi psihologic timp de un an \xc8\x99i apoi se \xc3\xaembarc\xc4\x83 la bordul unui vehicul cilindric \xc8\x99i trimi\xc8\x99i \xc3\xaenapoi spre P\xc4\x83m\xc3\xa2nt. La bordul lui Rama se construie\xc8\x99te un habitat care poate ad\xc4\x83posti p\xc3\xa2n\xc4\x83 la 2.000 de fiin\xc8\x9be umane, iar Nicole \xc8\x99i companionii primesc misiunea de a convinge omenirea s\xc4\x83 trimit\xc4\x83 un contingent reprezentativ care s\xc4\x83 locuiasc\xc4\x83 \xc3\xaen Noul Eden, cum este denumit\xc4\x83 localitatea. Reprezentantul ramanilor, un robot pe care c\xc4\x83l\xc4\x83torii \xc3\xael numesc Vulturul, le explic\xc4\x83 faptul c\xc4\x83 se \xc3\xaencearc\xc4\x83 crearea unei baze de date care s\xc4\x83 \xc3\xaensumeze cuno\xc8\x99tin\xc8\x9be despre toate obiectele \xc8\x99i rasele din galaxie. \xc3\x8enainte de plecare, oamenilor li se cere s\xc4\x83 lase un cuplu reproductibil la baza de Tranzit, pentru a se putea asigura perpetuarea speciei \xc3\xaen caz c\xc4\x83 misiunea Rama este sortit\xc4\x83 e\xc8\x99ecului. Pentru a se asigura cea mai mare \xc8\x99ans\xc4\x83 de reu\xc8\x99it\xc4\x83 din punct de vedere genetic, cei doi ale\xc8\x99i s\xc4\x83 r\xc4\x83m\xc3\xa2n\xc4\x83 sunt Simone \xc8\x99i Michael._NEWLINE_Restul oamenilor pornesc spre P\xc4\x83m\xc3\xa2nt \xc3\xaen stare de anima\xc8\x9bie suspendat\xc4\x83. Dac\xc4\x83 la adul\xc8\x9bi procesul \xc3\xaent\xc3\xa2rzie \xc3\xaemb\xc4\x83tr\xc3\xa2nirea, la copii doar o \xc3\xaencetine\xc8\x99te, astfel \xc3\xaenc\xc3\xa2t, la sosirea la destina\xc8\x9bie, Katie, Benji, Patrick \xc8\x99i Ellie sunt deja adolescen\xc8\x9bi sau au trecut de 20 de ani. Pe orbita planetei Marte, Rama \xc3\xaent\xc3\xa2lne\xc8\x99te trei nave trimise de pe P\xc4\x83m\xc3\xa2nt, la bordul c\xc4\x83rora se afl\xc4\x83 oamenii ceru\xc8\x9bi de mesajul trimis de Nicole de la Baza de Tranzit \xc3\xaenainte de plecarea lui Rama. Pentru a se asigura dorita reprezentativitate a \xc3\xaentregii omeniri, printre coloni\xc8\x99tii Noului Eden se num\xc4\x83r\xc4\x83 \xc8\x99i o serie de persoane condamnate la \xc3\xaenchisoare, unele pentru gre\xc8\x99eli minore, altele pentru comportament deviant grav._NEWLINE_Dup\xc4\x83 un prim an \xc3\xaen care Nicole \xc8\x99i cei mai de seam\xc4\x83 membrii din r\xc3\xa2ndul coloni\xc8\x99tilor \xc3\xaencearc\xc4\x83 s\xc4\x83 pun\xc4\x83 bazele unei comunit\xc4\x83\xc8\x9bi utopice, o parte dintre fo\xc8\x99tii de\xc8\x9binu\xc8\x9bi \xc3\xae\xc8\x99i reiau vechile activit\xc4\x83\xc8\x9bi \xc8\x99i pun m\xc3\xa2na pe putere, destabiliz\xc3\xa2nd complet via\xc8\x9ba social\xc4\x83 \xc8\x99i ecologia Noului Eden. Mai mult, ei sunt dornici de expansiune \xc8\x99i p\xc4\x83r\xc4\x83sesc comunitatea, intr\xc3\xa2nd \xc3\xaen alt habitat aflat la bordul lui Rama, cel al aviarilor care-i salvaser\xc4\x83 via\xc8\x9ba lui Nicole \xc3\xaen timpul misiunii Newton. Aviarii \xc8\x99i simbio\xc8\x9bii lor, ni\xc8\x99te creaturi sesile, sunt lipsi\xc8\x9bi de ap\xc4\x83rare \xc3\xaen fa\xc8\x9ba oamenilor \xc8\x99i, astfel, are loc un genocid. Richard p\xc4\x83r\xc4\x83se\xc8\x99te Noul Eden \xc8\x99i se al\xc4\x83tur\xc4\x83 aviarilor, care \xc3\xaei cer s\xc4\x83 aib\xc4\x83 grij\xc4\x83 de viitoarea lor genera\xc8\x9bie, ajut\xc3\xa2ndu-l s\xc4\x83 se retrag\xc4\x83 \xc3\xaen \xe2\x80\x9eora\xc8\x99ul\xe2\x80\x9d New York - o structur\xc4\x83 de cl\xc4\x83diri cu un scop ne\xc3\xaen\xc8\x9beles de c\xc4\x83tre oameni, situat\xc4\x83 pe o insul\xc4\x83 din mijlocul Oceanului Cilindric de pe Rama. Acolo, Richard supravegheaz\xc4\x83 eclozarea noilor pui \xc8\x99i cre\xc8\x99terea lor, \xc3\xaen timp ce popula\xc8\x9bia aviar\xc4\x83 \xc8\x99i sesil\xc4\x83 sunt m\xc4\x83cel\xc4\x83rite de oameni._NEWLINE_\xc3\x8en Noul Eden, situa\xc8\x9bia este critic\xc4\x83. R\xc4\x83uf\xc4\x83c\xc4\x83torii au pus m\xc3\xa2na pe putere \xc8\x99i au instaurat o dictatur\xc4\x83 militar\xc4\x83. Considerat\xc4\x83 un du\xc8\x99man al noului regim, Nicole este condamnat\xc4\x83 la moarte.\n_START_SECTION_\nOpinii critice\n_START_PARAGRAPH_\nRomanul a avut parte de o primire mixt\xc4\x83 din partea cititorilor \xc8\x99i a criticii. Dac\xc4\x83 unii au fost de p\xc4\x83rere c\xc4\x83 \xe2\x80\x9enu are aceea\xc8\x99i for\xc8\x9b\xc4\x83 ca primele dou\xc4\x83 c\xc4\x83r\xc8\x9bi\xe2\x80\x9d \xc8\x99i \xe2\x80\x9eridic\xc4\x83 mai multe probleme dec\xc3\xa2t rezolv\xc4\x83\xe2\x80\x9d, al\xc8\x9bii o consider\xc4\x83 \xe2\x80\x9ecea mai bun\xc4\x83 carte de p\xc3\xa2n\xc4\x83 acum [din serie]\xe2\x80\x9d, remarc\xc3\xa2nd \xc3\xaens\xc4\x83 c\xc4\x83 \xe2\x80\x9ede\xc8\x99i prezint\xc4\x83 caracteriz\xc4\x83ri [ale personajelor], \xc3\xaei lipse\xc8\x99te pu\xc8\x9bin din str\xc4\x83lucirea fin\xc4\x83 a lui Arthur C. Clarke\xe2\x80\x9d. Acela\xc8\x99i aspect este sesizat \xc8\x99i de Publishers Weekly, care spune c\xc4\x83 \xe2\x80\x9edin p\xc4\x83cate, stilul inconfundabil al lui Clarke lipse\xc8\x99te\xe2\x80\x9d \xc8\x99i critic\xc4\x83 dur lipsurile c\xc4\x83r\xc8\x9bii: \xe2\x80\x9e\xc3\x8en principiu, cartea sufer\xc4\x83 de un dezechilibru \xc3\xaentre ceea ce se petrece pe scen\xc4\x83 \xc8\x99i \xc3\xaen afara ei. Personaje minore sunt construite cu detalii minu\xc8\x9bioase doar pentru a fi ignorate ulterior. Evenimente majore care au captat interesul cititorului sunt s\xc4\x83rite, apoi rezolvate \xc3\xaentr-o singur\xc4\x83 fraz\xc4\x83. Interesul pentru interac\xc8\x9biunea cu tehnologia avansat\xc4\x83 a extratere\xc8\x99trilor este ignorat\xe2\x80\x9d._NEWLINE_Ossus Library consider\xc4\x83 c\xc4\x83 \xe2\x80\x9e\xc3\xaenceputul \xc8\x99i sf\xc3\xa2r\xc8\x99itul c\xc4\x83r\xc8\x9bii sunt interesante [dar] sec\xc8\x9biunea median\xc4\x83 putea fi complet evitat\xc4\x83\xe2\x80\x9d. SF Book Reviews apreciaz\xc4\x83 c\xc4\x83 \xe2\x80\x9eGr\xc4\x83dina din Rama are momentele ei bune, dar \xc3\xaen cea mai mare parte este o prostie\xe2\x80\x9d, \xc3\xaen timp ce SF Reviews.net este de p\xc4\x83rere c\xc4\x83 \xe2\x80\x9eatunci c\xc3\xa2nd e bun\xc4\x83, cartea e chiar bun\xc4\x83. Dar \xc3\xaen mod cert seria merita s\xc4\x83 fie mult mai bun\xc4\x83 dec\xc3\xa2t este\xe2\x80\x9d."